55.		Zmluva o uzavretí budúcej podnájomnej zmluvy (§ 6 ZoNaPNP)
Zmluvné strany
Nájomca: 	REAL, spol s r.o., Na Závaží č. 5, Žilina, IČO, DIČ, IČ DPH
	zastúpený Ing. Gregorom Čamborom, konateľom
	zapísaná v obchodnom registri Okresného súdu v Žiline, odd., vo vl. č. ..................
Podnájomník: 	VIVA CAFÉ, s.r.o., Lichardova ul. č. 5, Žilina, IČO, DIČ, IČ DPH
	zastúpená Jánom Kozárom, konateľom,
	zapísaná v obchodnom registri Okresného súdu v Žiline, odd., vo vl. č. ..................
uzatvárajú medzi sebou 
zmluvu
za týchto podmienok:
Čl. I
Predmet zmluvy
1.	Predmetom tejto zmluvy je záväzok účastníkov, že v termíne do 31. 3. 2023 uzavrú podnájomnú zmluvu na nájom nebytových priestorov, podľa ktorej vzniká podnájomníkovi právo na užívanie predmetu zmluvy na dohodnutý účel a povinnosť platiť dohodnutú úplatu.
2.	Nebytovými priestormi, ktoré budú predmetom podnájomnej zmluvy sú obchodné priestory zvané Pezinská vináreň, Staničná 5, 010 01 Žilina, postavené na parcele č. 1754/12 a 1754/11 kat. územia Žilina, situované:
a)	na prízemí domu – pohostinstvo Pezinská vináreň naľavo od hlavného schodišťa budovy, s vlastnými vchodmi, jeden z dvora, druhý od hlavného schodišťa a tretí zásobovací, s celkovou výmerou cca 200 m2, ktorá v sebe zahŕňa obchodné, skladové a sociálne priestory + schodište na prvé poschodie s priestormi pre upratovačku pod nimi,
b)	na poschodí domu – reštauráciu Pezinská vináreň naľavo od hlavného schodišťa budovy s vlastným vchodom od hlavného schodišťa s celkovou výmerou cca 200 m2, ktorá pozostáva z obchodnej, kuchynskej časti so sociálnym zázemím personálu a verejné sociálne zariadenie, pričom v kuchynskej časti je spojovacie schodište na prízemie,
c)	sklad piva v suteréne o výmere cca 12 m2 naľavo od vchodu do suterénu,
d)	sklad v suteréne o výmere 28 m2 napravo od vchodu do suterénu,
e)	pozemok s terasou dvora napravo od schodišťa do suterénu po hlavný vchod v šírke 4 m od hranice budovy na letnú terasu.
3.	V súvislosti s užívaním prenajatých priestorov vzniká podnájomníkovi právo užívania spoločných priestorov domu – chodby a schodišťa.
Čl. II
Doba a účel podnájmu
1.	Zmluva sa uzavrie na dobu určitú od 1. 4. 2023 do 31. 12. 2025.
2.	Cenu za podnájom predmetu zmluvy uvedeného v čl. I ods. 2 písm. e) je podnájomník povinný platiť až od okamihu vybudovania terasy.
3.	Nebytové priestory sa prenajmú podnájomníkovi na prevádzkovanie pohostinských a reštauračných služieb.
Čl. III
Cena podnájmu
Cenu podnájmu účastníci v nájomnej zmluve určia dohodou vo výške (bez DPH):
a)	priestory uvedené v čl. I ods. 2 písm. a) 1 660 € (slovom tisícšesťstošesťdesiat eur) mesačne,
b)	priestory uvedené v čl. I ods. 2 písm. b) 996 € (slovom deväťstodeväťdesiatšesť eur) mesačne,
c)	priestory uvedené v čl. I ods. 2 písm. c) 50 € (slovom päťdesiat eur) mesačne,
d)	priestory uvedené v čl. I ods. 2 písm. d) 120 € (slovom stodvadsať eur) mesačne,
e)	pozemok uvedený v čl. I ods. 2 písm. e) 165 € (slovom stošesťdesiatpäť eur) mesačne,
Spolu: 2 988 € (slovom dvetisícdeväťstoosemdesiatosem eur).
Cena nájmu bude splatná v hotovosti alebo na bankový účet VÚB, a.s. pobočka Žilina, číslo: .........................................:
a)	za mesiac apríl dňa 30. 4. 2023,
b)	za mesiac máj dňa 31. 5. 2023,
c)	za mesiac jún dňa 20. 6. 2023,
d)	za mesiac júl dňa 30. 7. 2023,
e)	a ďalej vždy 10. dňa bežného mesiaca za nasledujúci mesiac.
Čl. IV
Služby spojené s užívaním nebytových priestorov
V podnájomnej zmluve účastníci dohodnú podmienky dodávky služieb spojených s užívaním nebytových priestorov takto:
1.	Nájomca za úplatu zabezpečí pre potreby podnájomníka:
a)	dodávku elektrickej energie,
b)	tepla,
c)	vodné a stočné.
2.	Cena služieb poskytovaných podľa tohto článku bude určená podľa kľúča a podmienok stanovených nájomcom s prihliadnutím na rozsah užívaných nebytových priestorov, počet pracovníkov a predmet podnikania, podľa zásady, že u služieb dodaných bude nájomcom rozúčtované iba toľko, koľko sa platilo priamym dodávateľom + 5 % administratívny poplatok.
3.	Na úhradu služieb spojených s podnájmom uvedených v ods. 1 písm. a) a b) bude podnájomník uhrádzať zálohu vo výške a v lehote podľa splátkového kalendára. Vyúčtovanie ceny dodaných služieb nájomca vykoná do 30 dní od doručenia vyúčtovania priamych dodávateľov.
4.	Nájomca je oprávnený jednostranne písomným oznámením upraviť výšku zálohy vzhľadom na nové cenové relácie alebo na vykázanú spotrebu v minulom období.
Čl. V
Osobitné ustanovenia
1.	Podnájomník je povinný vykonať stavebné úpravy investičnej povahy na predmete zmluvy iba po predchádzajúcej dohode s prenajímateľom a nájomcom. Súčasne sa dohodne režim financovania takýchto stavebných úprav.
2.	Vo verejných WC na poschodí podnájomník vyhradí po jednej uzamykateľnej kabínke so záchodovou misou pre užívanie ostatných podnájomníkov v dome.
3.	Bežné udržiavanie a bežná údržba predmetu zmluvy bude vykonaná na náklady podnájomníka. O poriadok a čistotu okolia hlavného vchodu sa stará podnájomník.
4.	Strany dohodnú zmluvnú pokutu:
a)	za omeškanie s platením vo výške 0,3 % za každý deň omeškania s platením za prvých 7 dní a 0,6 % za 8. a každý ďalší deň omeškania,
b)	30 € za každý deň omeškania a každý prenajatý priestor uvedený v čl. I ods. 2 písm. a) až c) po ukončení nájomného vzťahu, bez zániku povinnosti platiť cenu nájmu za celú dobu neoprávneného užívania.
5.	Pri úhradách sa platby započítavajú v poradí zmluvná pokuta, nájomné.
6.	Podnájomník môže po dohode s nájomcom užívať na označenie svojej prevádzky čelnú plochu do dvora, pripadajúcu k prenajatým priestorom.
7.	Podnájomník má právo prístupu dopravnými prostriedkami cez existujúci dvor od Staničnej ulice k prenajatým priestorom 24 hod. denne na dobu nevyhnutnú na zásobovanie a iné prevádzkové potreby. Nie je prípustné parkovanie vo dvore objektu.
8.	Podnájomník nemôže nebytové priestory, ktoré sú predmetom tejto zmluvy, prenajímať tretej strane.
Čl. VI
Spoločné ustanovenia
1.	Strany prehlasujú, že majú plnú spôsobilosť na právne úkony, že túto zmluvu uzatvárajú pri plnom vedomí, slobodne a vážne, určite a zrozumiteľne, nie v tiesni, čo potvrdzujú svojím podpisom.
2.	Nájomca preukazuje svoje právo prenechať do prenájmu predmet podnájmu listom vlastníctva č. 5933 pre katastrálne územie Žilina a súhlasom prenajímateľa – vlastníka objektu, ktorý prikladá k tejto zmluve.
3.	Budúcu nájomnú zmluvu bude možno vypovedať pred jej skončením iba z dôvodov uvedených v zákone. Pre taký prípad účastníci dohodnú jednomesačnú výpovednú lehotu, ktorá plynie od prvého dňa nasledujúceho mesiaca po doručení písomnej výpovede.
4.	Nájomca môže od budúcej podnájomnej zmluvy odstúpiť okamžite, ak je nájomník v omeškaní s platením viac ako 14 dní. Nájomný vzťah skončí 10. dňom po doručení písomného odstúpenia.
5.	Podnájomník môže odstúpiť od budúcej podnájomnej zmluvy aj pred uplynutím doby, na ktorú bola uzavretá, v prípade uhradenia odstupného vo výške trojmesačného nájmu, pokiaľ nebude dohodnuté inak.
6.	Adresou pre doručovanie písomností vyplývajúcich z tohto nájomného vzťahu je popri adrese podnájomníka aj adresa prenajatých priestorov. Popri podnájomníkovi je oprávnenou osobou na prevzatie písomností aj zamestnanec podnájomníka.
7.	Pri neprevzatí doporučenej pošty je dňom doručenia deň uloženia zásielky na pošte.
8.	Podľa budúcej zmluvy bude podnájomník povinný:
a)	plniť požiarno-bezpečnostné predpisy,
b)	udržiavať poriadok a čistotu v objekte a okolí objektu,
c)	po ukončení nájomného vzťahu odovzdať predmet zmluvy vyprataný a čistý v stave, v akom ho prevzal, s prihliadnutím na obvyklé opotrebovanie, pokiaľ nebude dohodnuté inak.
9.	Účastník, ktorý z dôvodov na jeho strane neuzavrie v budúcnosti podnájomnú zmluvu ani do troch dní po dohodnutom termíne, zaplatí druhému účastníkovi zmluvnú pokutu vo výške 3 320 € (slovom tritisíc tristodvadsať eur) splatnú na písomnú výzvu druhej strany. V prípade omeškania je povinný platiť úrok z omeškania vo výške 0,3 % za každý deň omeškania z dlžnej sumy.
10.	Ďalšie práva a povinnosti strán, pokiaľ nie sú upravené touto zmluvou, sa riadia všeobecne záväznými právnymi predpismi, ak nebude dohodnuté inak.
11.	Zmluva je vyhotovená v dvoch vyhotoveniach, každé s platnosťou originálu, z ktorých každý účastník obdrží po jednom vyhotovení.
Žilina 19. 2. 2023					podnájomník	nájomca
Prílohy:
1.	LV č. 5933
2.	Súhlas prenajímateľa
Poznámka
Nájomnou zmluvou prenajímateľ ponecháva za odplatu vec, aby ju dočasne užíval alebo z nej bral aj úžitky (pozri aj komentár k zmluve o pôžičke a výpožičke).
Prenajímateľ je osoba oprávnená s vecou disponovať. Ide spravidla o vlastníka veci, ktorým môže byť fyzická i právnická osoba.
Ide o odplatnú zmluvu – za užívanie veci nájomník platí nájomné, a to:
•	dohodnuté nájomné,
•	tzv. obvyklé nájomné, alebo
•	nájomné určené právnym predpisom (nájom bytu).
Predmetom nájomnej zmluvy je vec hnuteľná alebo nehnuteľná, určená vždy individuálne (byt, garáž, auto). Po skončení nájmu nájomca vracia tú istú vec.
Nájomný vzťah je typický svojou dočasnosťou – prenájom sa uzatvára na dobu určitú alebo na dobu neurčitú. Nájomca – užívateľ prenajatej veci je osoba fyzická alebo právnická. Nájomca môže dať vec do podnájmu tretej osobe len s písomným súhlasom prenajímateľa. Právna úprava obsiahnutá v § 663 – 684 ObZ má všeobecný charakter, t. j. charakterizuje nájomnú zmluvu všeobecne. Ďalšie ustanovenia ObZ upravujú špeciálne nájomné vzťahy. Ide o:
1.	osobitné ustanovenia o nájme bytu (§ 685 – 716),
2.	nájom obytných miestností v zariadeniach, určených na trvalé bývanie (§ 717 – 718),
3.	podnájom bytu (časti bytu) (§ 719),
4.	nájom a podnájom nebytových priestorov [právna úprava obsiahnutá v osobitnom zákone (zákon č. 116/1990 Zb. v znení neskorších predpisov)],
5.	osobitné ustanovenia o podnikateľskom nájme hnuteľných vecí (§ 721 – 723 ObZ).
Formu nájomnej zmluvy zákon neupravuje, t. j. platná je ústna aj písomná forma uzavretia nájomnej zmluvy.